ไฟแนนซ์ทูเดย์
...ลุ้นระทึกกับการประชุมคณะกรรมการนโยบายการเงิน (กนง.) นัดส่งท้ายปี 2557 วันนี้ ว่าจะลด/ไม่ลด ดอกเบี้ยนโยบาย งานนี้ อ.เชาว์ เก่งชน ศูนย์วิจัยกสิกรไทย เป็นคนแรกที่ออกบทวิจัยฟันธงว่า กนง. จะลด เพราะเชื่อว่าสัญญาณที่แบงก์ชาติเคยบอกว่า &#8220;ถ้าเศรษฐกิจโตต่ำกว่าที่คาด ก็มีโอกาสที่นโยบายการเงินจะผ่อนคลายเพิ่มเติม&#8221; นั้นต้องมีความหมาย
29 ต.ค. 2565

...ลุ้นระทึกกับการประชุมคณะกรรมการนโยบายการเงิน (กนง.) นัดส่งท้ายปี 2557 วันนี้ ว่าจะลด/ไม่ลด ดอกเบี้ยนโยบาย งานนี้ อ.เชาว์ เก่งชน ศูนย์วิจัยกสิกรไทย เป็นคนแรกที่ออกบทวิจัยฟันธงว่า กนง. จะลด เพราะเชื่อว่าสัญญาณที่แบงก์ชาติเคยบอกว่า “ถ้าเศรษฐกิจโตต่ำกว่าที่คาด ก็มีโอกาสที่นโยบายการเงินจะผ่อนคลายเพิ่มเติม” นั้นต้องมีความหมาย 
แต่ถึงเดาผิดก็คงไม่เป็นไร เพราะงานนี้หลายสำนักเริ่มทยอยออกบทวิเคราะห์ในโทนลดดอกเบี้ยออกมาเป็นเพื่อน แถมแมลงวันใต้โต๊ะที่ประชุมทีมเศรษฐกิจของกสิกรไทย ยังกระซิบว่า ก่อนออกบทวิจัยเรื่องลดดอกเบี้ยรอบนี้ มติไม่เป็นเอกฉันท์ คะแนนเสียงว่าลด อยู่ที่ 2 ต่อ 3 เสียง โดย 1 เสียง คิดว่ายังไม่ลด
ขนาด กนง.จำลองยังไม่เอกฉันท์เลย ฉะนั้นต้องลุ้นกันบ่ายวันนี้ (17 ธ.ค.) ว่า กนง.ของจริงจะออกมาหมู่หรือจ่า
...ใครจะไปเชื่อว่าขนาดแบงก์ชาติรัสเซีย ขึ้นดอกเบี้ยแบบรวดเดียว 6.5% ไปแตะ 17% ก็ยังไม่ช่วยค่าเงินรูเบิ้ลที่ร่วงไหลเป็นน้ำตก เฉพาะเมื่อวานวันเดียว รูเบิ้ลอ่อนค่าไปอีกกว่า 10% ทำให้ค่าเงินหมีขาวทั้งปีร่วงกว่า 50% แล้ว ถึงจะทุ่มเงินแทรกแซงกว่า 8 หมื่นล้านเหรียญสหรัฐ ก็ไม่ช่วยอะไร 
จะว่าไปของรัสเซียเค้าก็ยังมีพื้นฐานให้กังวล ทั้งราคาน้ำมันที่สาละวันเตี้ยลง กับการเก็งกำไรของต่างชาติ จนมีข่าวแว่วว่ารัฐบาลหมีขาวจะออกมาตรการควบคุมเงินทุนไหลเข้า ทำให้ตลาดทุนวายป่วงรอบใหม่ไปเมื่อวานนี้ คล้ายๆ กับที่เคยเกิดขึ้น
...แต่ของพี่ไทยตลาดหุ้นร่วงไปกว่า 130 จุด แบบงงๆ จะว่าพื้นฐานหุ้นน้ำมันฉุดหรือเป็นไปตามทิศทางภูมิภาคแบบที่ตลาดหุ้นว่า ก็ไม่น่าจะมากพอให้วายป่วงขนาดนั้น ยังดีที่ รมว.คลัง สมหมาย ภาษี เปิดอกพูดเลยว่า งานนี้ส่วนหนึ่งต้องมี “ไอ้โม่ง” หรือผู้ไม่หวังดี เข้ามาทำให้ดัชนีตลาดหุ้นไทยผันผวน และใช้โอกาสเข้ามาเพื่อหาประโยชน์แน่ๆ
งานนี้ตลาดหุ้นทราบแล้วเปลี่ยน ถึงจะไม่คาดหวัง แต่ถ้าหาคนทำผิดมาลงดาบได้จริง ก็จะช่วยเป็นตัวอย่างให้ตลาดหุ้นไทยที่ทุบกันแล้วทุบกันอีก แบบไม่กลัวเกรงใครได้ (บ้าง)
...พูดถึงเรื่องหุ้นร้อน ประชุมคณะรัฐมนตรี (ครม.) เมื่อวานนี้มีแต่เรื่องร้อนๆ นักข่าวทำเนียบฯ เจอนายกฯ ประยุทธ์ จันทร์โอชา ก็รุมถามสารพัดเรื่อง แต่ขึ้นชื่อว่าบิ๊กตู่ซะอย่าง มีแต่เดินหน้าตอบไม่มีถอย จนนักข่าวต้องเป็นฝ่ายขอให้ท่านหยุดซะเอง งานนี้เลยได้ยินประโยคเด็ดน่ารักๆ จากนายกฯ อีกทีว่า “ก็อยากพูดอ่ะ” ก่อนสะบัดเดินขึ้นตึกไปเลย